Aminsan ya agew si Ari Ahazias na Israel apattak a nanlapud balkon na toktok na palasio to ed Samaria tan mapalaloy inkasakitan to. Angibaki sirin na saray mangipanon ed Baalzebub a dios na siudad na Ekron ed Filistia, ta amtaen da no kasi onabig ni odino andi la. Balet ingganggan na sakey ya anghil na Katawan si Elias, say propitan taga Tisbe, ya onla ta abeten to ra may imbaki nen Ari Ahazias tan tepeten tod sikara, ""Anggapo ta lay Dios na Israel, et onla kayon mangipanon ed Baalzebub a dios na Ekron? Ibaga yod ari ya onya so ibabagay Katawan, 'Ag ka la onabig ed inkasakitan mo; ompatey ka la!'